Didžiųjų Vankių akmuo
Didžiųjų Vankių akmuo (Didžiųjų Vankių kūlis) – stambus riedulys, stūksantis Didžiuosiuose Vankiuose, Laukuvos seniūnijoje, Šilalės rajone, 2,5 km į rytus nuo kelio  160  Telšiai–Varniai–Laukuva , patenkantis į Varnių regioninio parko teritoriją. Kelyje  4516  Kaltinėnai–Skabučiai–Požerė , už Požerės riboženklio link Medvėgalio, pastatyta lankytino objekto rodyklė „1,5 km“. Akmuo yra gamtinio kraštovaizdžio ir geologinio paveldo objektas, paskelbtas valstybės saugomu 2005 m. Vietovės reljefas banguotas, todėl palyginti netoli kelio, nuokalnėje, gulintis riedulys nematomas. Jį žymi aukštai iškelta vėliava. Pastatyta informacinė lenta. Tai vienas iš šiuo metu Lietuvoje žinomų didžiausių penkiolikos riedulių pagal savo tūrį. Jo aukštis – 3,30 m, ilgis – 6,70 m, plotis – 4,50 m, perimetras – 15,40 m.